KIRJALLINEN KYSYMYS E-2702/01 esittäjä(t): Mario Mauro (PPE-DE) komissiolle. Kestävää matkailua koskeva politiikka Euroopan unionissa.



Virallinen lehti nro 115 E , 16/05/2002 s. 0148 - 0149



KIRJALLINEN KYSYMYS E-2702/01 esittäjä(t): Mario Mauro (PPE-DE) komissiolle (3. lokakuuta 2001) Aihe: Kestävää matkailua koskeva politiikka Euroopan unionissa Euroopan unioni on yksi maailman merkittävimmistä matkailukohteista. Euroopan komissio aloitti vuonna 1997 kolme tutkimusta rannikoiden, maaseudun ja kaupunkien matkailukohteiden laadun yhdennetystä hallinnasta. Tutkimusten tarkoituksena on selvittää ja analysoida laadun yhdennetyn hallinnan parhaita käytäntöjä Euroopan talousalueen maissa ja myötävaikuttaa kokemusten ja tietojen vaihtoon Euroopan sisällä opastaen sekä julkista sektoria, erityisesti pakallisia viranomaisia, että yksityistä sektoria, erityisesti matkailualan yrityksiä. Tutkimusten piti olla myös ensimmäinen askel kohti myöhemmin toteutettavaa matkailun kestävän kehityksen indikaattoreiden laatimista (erillään liikenne- ja energia-alasta). Euroopan unionin olisi hyödyllistä kehittää politiikkaa erilaisten luonto-, maisema- ja arkeologisten kohteiden suojelemiseksi niin hyvin kuin mahdollista matkailun kehittämisen vastatuulessa, maiseman- ja luonnonsuojelun kannalta arvokkaiden alueiden säilyttämisen yhteensopivuuden takaamiseksi matkailutoiminnan kanssa ja direktiivien laatimiseksi esimerkiksi matkailukohteiden kestokyvystä. Voisiko komissio ilmoittaa, aikooko se laatia strategian yhteisön matkailualueiden parantamiseksi, kuten se on luvannut tehdä? Voisiko komissio myös ilmoittaa, onko se tutkinut mahdollisuutta edistää aloitteita poliittisen tuen antamiseksi kestävälle matkailulle Euroopan unionissa, ottaen huomioon, että matkailualalla on varsin suuri taloudellinen merkitys ja vaikutuksia aluesuunnitteluun ja että kansainvälinen kilpailu on yhä kovempaa? Erkki Liikasen komission puolesta antama vastaus (10. joulukuuta 2001) Sisämarkkina-asiain neuvoston 21. kesäkuuta 1999 järjestetyn kokouksen toimeksiannon mukaisesti komissio perusti läheisessä yhteistyössä jäsenvaltioiden kanssa viisi työryhmää. Työryhmien tarkoituksena oli tutkia tarkemmin ensisijaisia aihealueita, joilla tarvitaan konkreettisia toimia. Yksi työryhmistä käsitteli ympäristönsuojelun ja kestävän matkailun edistämistä Euroopassa. Matkailualan näkökantoja edustaneet asiantuntijat, kansalaisjärjestöt, kuluttajajärjestöt ja muut sidosryhmät osallistuivat jäsenvaltioiden lisäksi tähän työhön. Työryhmien päätelmien ja suositusten perusteella komissio antoi 13. marraskuuta 2001 tiedonannon Euroopan matkailun tulevaisuudesta(1). Siinä esitetään avoimeen koordinointiin perustuvat toimintapuitteet politiikkojen ja toimintojen valvomiseksi yhteisössä. Kaikkien osapuolten yksimielisen sopimuksen mukaisesti tiedonanto sisältää toimenpidekokonaisuuden kestävän matkailukehityksen periaatteiden kehittämis- ja soveltamisprosessin aloittamiseksi eurooppalaiseen matkailuun liittyvän Agenda 21 -toimintaohjelman avulla. Matkailun Agenda 21 -toimintaohjelman on tarkoitus olla panos Johannesburgissa syyskuussa vuonna 2002 järjestettävään maailman kestävän kehityksen huippukokoukseen. Komissio johtaa lisäksi tutkimusta, joka koskee varhaisen vaiheen varoitusjärjestelmää taantuvien matkailukohteiden ja ennaltaehkäisevien hyvien toimintatapojen tunnistamiseksi. Kyseisessä tutkimuksessa kehitettävän varhaisen vaiheen varoitusjärjestelmän tarkoituksena on antaa muun muassa matkailukohteille keinoja havaita taantumisen merkit monissa eri tilanteissa ja ryhtyä tarvittaviin toimenpiteisiin. Kantokyvyn määrittely ja mittaus on oleellinen osa tätä tutkimusta. Tähän tarvitaan järjestelmällinen muuttujavalikoima, jonka avulla voidaan mitata ja tarkkailla matkailun kehittymistä kohti kestävää kehitystä. Tarkkailun dynamiikka on yksi integroidun laatujohtamisen viidestä vaiheesta. Komissio on myös parhaillaan tekemässä tutkimusta aiheesta luonnonvarat ja kulttuuriperintö osana kestävän matkailun kehittämistä muissa kuin tavanomaisissa matkailukohteissa. Tutkimuksen tarkoituksena on tarjota perusohjeisto luonnonvaroihin ja kulttuuriperintöön pohjautuvan kestävän matkailun kehittämiseksi muissa kuin tavanomaisissa matkailukohteissa ja laatia päätelmiä ja suosituksia, joihin sisältyvät myös rahoituslähteet tällaisen toiminnan tukemiseksi. (1) KOM(2001) 665.